AMR คว้างาน “ปรับปรุงระบบควบคุมสถานีไฟฟ้า” กฟภ. มูลค่า 87 ลบ.
AMR เซ็นรับงานปรับปรุงประสิทธิภาพระบบควบคุมและระบบป้องกันสถานีไฟฟ้า เขต 2 และเขต 3 (ภาคเหนือ) ของกฟภ. มูลค่า 87 ลบ. ระยะเวลามอบงาน 365 วัน ตอกย้ำผู้นำธุรกิจ System Integrator ครบวงจร
AMR เซ็นรับงานปรับปรุงประสิทธิภาพระบบควบคุมและระบบป้องกันสถานีไฟฟ้า เขต 2 และเขต 3 (ภาคเหนือ) ของกฟภ. มูลค่า 87 ลบ. ระยะเวลามอบงาน 365 วัน ตอกย้ำผู้นำธุรกิจ System Integrator ครบวงจร
23 ธ.ค. 2565

นายมารุต ศิริโก ประธานเจ้าหน้าที่บริหาร และนายวิวัฒน์ นิติสุนทรางกูร รองประธานเจ้าหน้าที่บริหาร บริษัท เอเอ็มอาร์ เอเซีย จำกัด (มหาชน) หรือ AMR ได้ลงนามสัญญาโครงการจ้างเหมาปรับปรุงประสิทธิภาพระบบควบคุมและระบบป้องกันสถานีไฟฟ้า ระยะที่ 1 ตามงบประมาณลงทุนประจำปี 2565 (เพิ่มเติม) รายการที่ 2 (กลุ่มที่ 2) กับนายปราโมทย์ สุดทรัพย์ รองผู้ว่าการปฏิบัติการและบำรุงรักษา การไฟฟ้าส่วนภูมิภาค (กฟภ.) ในเขตพื้นที่การไฟฟ้าส่วนภูมิภาค เขต 2 (ภาคเหนือ) จังหวัดพิษณุโลก จำนวน 3 สถานีไฟฟ้า ประกอบด้วย สถานีไฟฟ้าวัดโบสถ์ จังหวัดพิษณุโลก, สถานีไฟฟ้าคลองขลุง จังหวัดกำแพงเพชร, สถานีไฟฟ้าพรานกระต่าย จังหวัดกำแพงเพชร และในเขตพื้นที่การไฟฟ้าส่วนภูมิภาค เขต 3 (ภาคเหนือ) จังหวัดลพบุรี จำนวน 1 สถานีไฟฟ้า ได้แก่สถานีไฟฟ้าหนองบัว จังหวัดนครสวรรค์, พร้อมเชื่อมต่อกับระบบ SCADA ให้ทำงานร่วมกันได้อย่างสมบูรณ์ พร้อมทั้งทดสอบ ฝึกอบรมบุคลากรของผู้ว่าจ้าง ตลอดจนรับผิดชอบในการดำเนินการอื่นๆ มูลค่ารวม 87,011,330 บาท
“ขอขอบคุณในความไว้วางใจของการไฟฟ้าส่วนภูมิภาค (กฟภ.) ที่ให้บริษัทฯ เป็นผู้ดำเนินการในโครงการนี้ โดยบริษัทฯ มีความพร้อมด้วยทีมงานที่มากประสบการณ์ที่จะร่วมกันดำเนินโครงการให้สามารถส่งมอบงานตามวัตถุประสงค์ของโครงการ และในเวลาที่กำหนด (365 วัน) ซึ่งการได้รับงานของกฟภ.ในครั้งนี้ ถือเป็นอีกก้าวของบริษัทฯ ในฐานะผู้นำในธุรกิจ System Integrator อย่างครบวงจร” นายมารุต กล่าว 